

**GRADSKO VIJEĆE *P R I J E D L O G*** KLASA: 402-07/22-01/01

URBROJ:2186-16-02/1-22-1

Ludbreg, 31. siječnja 2022.

Na temelju članaka 10.st.3. Zakona o financiranju političkih aktivnosti, izborne promidžbe i referenduma („Narodne novine“ br. 29/19 i 98/19) te članka 34. Statuta Grada Ludbrega («Službeni vjesnik Varaždinske županije» br. 12/21) Gradsko vijeće Grada Ludbrega na svojoj 7. sjednici održanoj dana 31. siječnja 2022. godine donosi slijedeću

**O D L U K U**

**o raspoređivanju sredstava za rad političkih stranaka i članova**

**predstavničkog tijela izabranih s lista grupa birača**

**iz Proračuna Grada Ludbrega za 2022. godinu**

**Članak 1.**

Ovom Odlukom raspoređuju se sredstva za redovito godišnje financiranje političkih stranaka i članova predstavničkog tijela izabranih s lista grupa birača (u daljnjem tekstu:nezavisni vijećnici) zastupljenih u Gradskom vijeću Grada Ludbrega , a za koje se sredstva osiguravaju u Proračunu Grada Ludbrega za 2022. godinu.

Riječi i pojmovi te izrazi u ovoj Odluci koji imaju rodno značenje obuhvaćaju na jednak način oba roda, bez obzira u kojem su rodu korišteni.

**Članak 2.**

Pravo na redovito godišnje financiranje iz sredstava Proračuna Grada Ludbrega imaju političke stranke koje imaju člana u Gradskom vijeću Grada Ludbrega i članovi Gradskoga vijeća koji su izabrani s lista grupe birača – nezavisni vijećnici.

Utvrđuje se da političke stranke i nezavisni vijećnici ne ostvaruju pravo na naknadu za podzastupljeni spol s obzirom da u Gradskom vijeću Grada Ludbrega zastupljenost jednog spola nije niža od 40 %, a sukladno odredbama članka 9. Zakona o financiranju političkih aktivnosti, izborne promidžbe i referenduma.

**Članak 3.**

Sredstva osigurana u Proračunu Grada Ludbrega **raspoređuju se** na način da se utvrdi jednaki iznos sredstava za svakog člana u Gradskom vijeću, tako da pojedinoj političkoj stranci i nezavisnim vijećnicima pripadaju sredstva razmjerna broju članova **prema konačnim** **rezultatima izbora** Gradskog vijeća Grada Ludbrega i to **za razdoblje od 01.01.2022.-31.12.2022. godine.**

|  |  |  |  |
| --- | --- | --- | --- |
| Red.  br. | NAZIV POLITIČKE  STRANKE | Broj članova GV-a- prema **konačnim rezultatima izbora** | **UKUPNO** |
| 1. | NARODNA STRANKA REFORMISTI - REFORMISTI | 1 vijećnik  1 vijećnica | **4.000,00 kn** |
| 2. | SOCIJALDEMOKRATSKA PARTIJA HRVATSKE –SDP | 1 vijećnik | **2.000,00 kn** |
| 3. | HRVATSKA DEMOKRATSKA ZAJEDNICA - HDZ | 1 vijećnik | **2.000,00 kn** |
| 4. | HRVATSKA NARODNA STRANKA-LIBERALNI DEMOKRATI – HNS | 1 vijećnica | **2.000,00 kn** |
| 5. | ČLANOVI GV IZABRANI S LISTE GRUPE BIRAČA – DUBRAVKO BILIĆ | 3 vijećnika  4 vijećnice | **14.000,00 kn** |
| 6. | ČLAN GV IZABRAN S LISTE GRUPE BIRAČA – IGOR FRANOLIĆ | 1 vijećnik | **2.000,00 kn** |
|  |  | **13** | **26.000,00 kn** |

**Članak 4.**

Raspoređena sredstva iz tabelarnog dijela pod rednim brojevima 1., 2., 3. i 4. članka 3. ove Odluke doznačit će se tromjesečno na žiro račun političkih stranaka.

Utvrđuje se da je 7 nezavisnih vijećnika iz tabelarnog dijela pod rednim brojevima 5. i 6. članka 3. ove odluke sukladno odredbama članka 8.st.1. Zakona o financiranju političkih aktivnosti, izborne promidžbe i referenduma dostavilo predstavničkom tijelu izjavu o odricanju prava na redovito godišnje financiranje iz Proračuna Grada Ludbrega te sredstva u iznosu od =14.000,00 kuna ostaju u Proračunu Grada Ludbrega.

Nezavisnoj vijećnici izabranoj s kandidacijske liste grupe birača nositelja Dubravka Bilića doznačit će se tromjesečno iznos od =2.000,00 kn na poseban račun otvoren za redovito godišnje financiranje iz proračuna jedinice lokalne samouprave.

**Članak 5.**

Političke stranke i nezavisna vijećnica dužni su sredstva iz ove Odluke koristiti isključivo za ostvarenje ciljeva utvrđenih programom rada i financijskim planom.

**Članak 6.**

Ova odluka stupa na snagu osmoga dana od dana objave u „Službenom vjesniku Varaždinske županije“.

Predsjednik

Gradskoga vijeća:

Darko Jagić

**O B R A Z L O Ž E NJ E**

Hrvatski sabor je na sjednici održanoj 23. ožujka 2019. godine donio „novi“ Zakon o financiranju političkih aktivnosti, izborne promidžbe i referenduma koji je objavljen u „Narodnim novinama“ br. 29/2019. od 23.03.2019. godine i stupio je na snagu prvog dana od dana objave tj. 24.03.2019. godine.

Prijelaznim i završnim odredbama, tj. odredbama članka 96. propisano je da postupci koji su započeti do stupanja na snagu „novoga“ Zakona, a koji nisu dovršeni, dovršiti će se prema odredbama Zakona o financiranju političkih aktivnosti i izborne promidžbe.

Sukladno tim zakonskim odredbama financiranje političkih stranaka i vijećnika izabranih s kandidacijskih lista grupa birača – nezavisnih vijećnika te s obzirom da su prošle godine provedeni lokalni izbori, financiranje političkih stranaka i nezavisnih vijećnika u toku prošle – 2021. godine vršilo se do završetka mandata po odredbama „starog“ zakona, a nakon provedenih lokalnih izbora po odredbama „novog“ zakona, a o čemu je Gradsko vijeće donijelo Odluku na svojoj 5. sjednici održanoj dana 09. prosinca 2021. godine.

S obzirom na novi mandat vijećnika Gradskoga vijeća te primjenom članka 5. Zakona kojim je propisano da visina sredstava po jednom članu predstavničkog tijela jedinice samouprave koja ima od 3001 do 10.000 stanovnika godišnje ne može biti određena u iznosu manjem od 2.000,00 kuna, predloženom odlukom raspoređuju se sredstva za rad političkih stranaka i nezavisnih vijećnika iz Proračuna Grada Ludbrega za 2022. godinu.

Člankom 4. predložene Odluke utvrđuje se doznaka odnosno isplata raspoređenih sredstava i to na način da se raspoređena sredstva političkim strankama doznačuju tromjesečno na žiro račun političkih stranaka, dok će raspoređena sredstva za 7 nezavisnih vijećnika koji su dostavili pisanu izjavu o odricanju prava na redovito godišnje financiranje ostati u Proračunu Grada Ludbrega, a za jednu vijećnicu sredstva će se doznačiti tromjesečno na njezin poseban račun otvoren za redovito godišnje financiranje iz proračuna jedinice lokalne samouprave.

Sukladno odredbi članka 37. Poslovnika o radu Gradskog vijeća Grada Ludbrega, gradonačelnik kao ovlašteni predlagatelj ovog akta, isti podnosi na raspravu i usvajanje Gradskom vijeću Grada Ludbrega.